El Programa de biblioteca escolar "puntedu", un espai de coneixement i aprenentatge, s'inicia el curs 2004-2005 dins del marc dels Programes d'Innovació Educativa amb l'objectiu de potenciar la biblioteca escolar dels centres educatius de Catalunya.
Els objectius inicials del Programa, tot i que són vigents en l'actualitat, s'han anat adequant al nostre present immediat marcat per l'inici de l'era digital.
Així el Programa entén la biblioteca escolar actual com un centre de recursos per a l'aprenentatge i l'ensenyament (CRAE) fonamental per a l'adquisició de les competències bàsiques i el desplegament dels continguts curriculars, i com un element clau en l'assoliment de la competència lectora i l'adquisició d'aprenentatges autònoms, on la informació s'ofereix en tot tipus de suports.
La biblioteca escolar actual incorpora espais i serveis virtuals de difusió i es comunica i interacciona amb la seva comunitat d'usuaris (alumnat, professorat i famílies) mitjançant les tecnologies de la informació i la comunicació, així com té presència en els entorns virtuals d'aprenentatge i en els sistemes d'informació del centre educatiu.
Els objectius actuals que persegueix el Programa són els següents:
El Programa biblioteca escolar "puntedu" va dirigit a tots els centres educatius de Catalunya interessats a impulsar i consolidar la seva biblioteca escolar.
Per a l'assoliment dels objectius fixats, el Programa realitza diverses accions definides en les línies d'actuació següents.
El Programa ofereix una formació telemàtica específica, dirigida preferentment al professorat coordinador de la biblioteca escolar, però també s'adreça als membres integrants de la comissió de biblioteca i de la comissió TAC, així com a la resta de docents de tots els nivells educatius que vulguin aprofundir en aquest camp.
La finalitat és donar, als responsables de la biblioteca escolar i professorat interessat, les tècniques i els recursos bàsics per poder desenvolupar la seva tasca.
Aquesta formació, que s'organitza en cursos de formació bàsica i en cursos d'ampliació, està reconeguda pel Departament d'Ensenyament per a l'acreditació del perfil professional del lloc de treball de Lectura i biblioteca escolar(1).
Per tal de gestionar el fons de la biblioteca escolar, el Programa ofereix l'aplicació en línia Epèrgam.
Per obtenir l'accés a aquesta aplicació, cal que, prèviament, el coordinador de la biblioteca escolar rebi la formació telemàtica del curs BE1: La Biblioteca escolar I: Concepte, dinamització i aplicació de gestió ePèrgam per tal d'aprendre a usar-la de forma eficient.
Es poden consultar els centres educatius que utilitzen l'aplicació ePèrgam per a la gestió de les seves biblioteques.
En el període 2005-2015 el Programa ha coordinat l'elaboració d'una sèrie de documents i materials de referència per ajudar els centres en el desenvolupament de les biblioteques escolars.
El curs 2015-2016 han acabat de veure la llum els documents i materials següents:
El Departament d'Educació té com a objectiu estratègic la millora de l'èxit escolar de tot l'alumnat.
I ho fa potenciant la lectura sistemàtica en totes les àrees i matèries del currículum al llarg de tota l'escolaritat bàsica per augmentar la competència comunicativa i lingüística i el desenvolupament de l'hàbit lector dels infants i joves, sense oblidar que la competència lectora és la base de molts aprenentatges i un requisit per participar amb èxit en bona part dels àmbits de la vida adulta.
La biblioteca escolar és un element clau per a la millora de la competència lectora dels alumnes.
En aquest sentit, cal que els dos programes, "puntedu" i Impuls de la lectura, col·laborin per unificar els esforços.
És per això que, des del Programa de biblioteques escolars, s'ofereix formació lligada als tres àmbits de la competència lectora: saber llegir, llegir per aprendre i gust per llegir.
Aquesta formació vol donar orientacions sobre com pot donar suport la biblioteca escolar a la millora de la competència lectora en aquests tres àmbits.
El Programa, en col·laboració amb els referents de biblioteques i els assessors dels Serveis Educatius dels diversos territoris, va iniciar el curs 2014-2015, la recollida d'experiències reeixides dels centres educatius realitzades amb el suport de la seva biblioteca escolar.
Un gran nombre d'aquestes bones pràctiques posen de manifest la col·laboració i el suport al treball de la biblioteca escolar dels diversos agents que actuen en el territori com són els CRP, la biblioteca pública, els plans educatius d'entorn i les entitats locals.
Es poden consultar en la secció d' experiències d'aquesta web.
La xarxa de biblioteques escolars facilita el treball col·laboratiu, de suport i d'assessorament als centres educatius i el seu teixit es configura amb diversos perfils:
Els centres educatius cooperen i col·laboren amb altres centres educatius per mitjà de seminaris i grups de treball de zona i reben l'assessorament i el suport dels SE/CRP.
En aquests seminaris es marquen objectius destinats a cobrir necessitats detectades en la seva àrea territorial.
Hi ha Seminaris o Grups de treball de biblioteques escolars que treballen en col·laboració amb la biblioteca pública de la zona i amb altres entitats de l'entorn relacionades amb la lectura i l'accés a la informació.
Els SE/CRP, amb la supervisió de la inspecció educativa i amb la coordinació dels serveis territorials del Departament d'Ensenyament, assessoren la biblioteca escolar dels centres del seu àmbit territorial i hi donen suport, articulant i dinamitzant xarxes locals i comarcals on participen les biblioteques escolars amb la col·laboració de les biblioteques públiques, els municipis o altres entitats.
Des dels SE/CRP també es potencia la formació, amb la realització de jornades territorials i la creació de materials i l'assessorament en biblioteca escolar als centres educatius.
Els serveis territorials designen les persones de referència que es coordinen amb els assessors de biblioteques dels SE/CRP per traspassar informacions institucionals i recollir informacions territorials.
El Programa, des dels Serveis centrals del Departament, es coordina de forma periòdica amb els referents territorials durant el curs escolar, amb l'objectiu d'impulsar accions institucionals al territori o fer-ne el seguiment, i de recollir informacions i donar suport a actuacions programades des de les diverses demarcacions.
D'aquestes dues darreres coordinacions es deriven moltes de les accions que es duen a terme en el territori.
Les biblioteques públiques col·laboren amb les biblioteques escolars i cooperen amb el servei educatiu en els àmbits d'assessorament i suport a la biblioteca escolar preparant activitats i facilitant el préstec interbibliotecari.
L'agrupació de biblioteques en xarxes implica la creació i la utilització d'espais físics i virtuals, i d'eines comunes que afavoreixen el treball cooperatiu, la col·laboració, l'intercanvi i la comunicació.
Es poden consultar els diversos espais virtuals de xarxa des de la pàgina Xarxa de biblioteques d'aquest web.
La web del Programa té diversos objectius:
S'adreça als diferents perfils interessats en les biblioteques escolars: coordinadors i membres de la comissió de biblioteca escolar/TAC dels centres educatius, professorat interessat en el desenvolupament de la biblioteca escolar del seu centre, professionals del Serveis educatius i territorials del Departament d'Ensenyament que donen suport a les biblioteques escolars des dels seus àmbits i zones i als professionals del món bibliotecari i de les institucions i entitats que treballen per ajudar a desenvolupar les biblioteques escolars
És una plataforma web engegada pel Programa el curs 2011-2012 per donar difusió a tots els espais virtuals de biblioteca escolar que s'anaven creant en els centres educatius de Catalunya, arran de l'impacte i evolució de les noves tecnologies en el món educatiu i en la societat en general.
Inicialment el projecte presentava un triple objectiu: difondre la presència de les biblioteques escolars a la xarxa, promoure'n la dimensió virtual i donar a conèixer les bones pràctiques.
A partir del curs 2015-2016 el Programa ha volgut reforçar el lligam entre el Directori i els espais virtuals de biblioteques enviant un "logotip de pertinença" als centres que compleixin amb uns determinats criteris de contingut, de respecte en el tractament de la informació i d'actualització.
Si ho desitgen, els centres podran inserir aquest logotip de pertinença en el seu blog o web.
Amb aquesta acció el Directori vol contribuir a: – Col·laborar a fer més xarxa creant un vincle d'anada i tornada amb el Programa de biblioteques. – Fer visible un distintiu de reconeixement del valor del blog pel que fa al compliment dels requisits marcats pel Programa.
Es preveu que el logotip es renovi cada curs, si el blog o web manté el compliment dels requisits citats.
El Directori ha esdevingut un observatori natural de l'avanç de les biblioteques en el món digital, i ha facilitat l'inici de noves línies d'acció del Programa.
Durant els cursos 2005 al 2011 el Programa ha gestionat 7 convocatòries de projectes de biblioteca escolar "puntedu".
Hi han participat els centres d'educació infantil, educació primària i/o educació secundària, els centres que imparteixen ensenyaments d'educació especial i els centres de formació de persones adultes dependents del Departament d'Ensenyament, de titularitat municipal i de titularitat privada en règim de concert.
En total es van concedir projectes de biblioteca escolar a 1062 centres educatius d'arreu de Catalunya.
Trobareu les llistes dels centres seleccionats i la informació de les diverses convocatòries en la pàgina Centres "puntedu" i convocatòries.
Taula 1: Convocatòries i nombre de centres seleccionats
Convocatòria interna 2008 per als Plans Estratègics a tot Catalunya
Taula 2: Centres seleccionats agrupats per tipus de centres
Notes a la taula 2: Quadre confeccionat el curs 2011-2012.
En cursos successius hi ha hagut alguns centres han passat a ser Instituts-Escola, fet que no queda recollit en aquesta taula.
Taula 3: Centres seleccionats agrupats per convocatòries i Serveis Territorials.
(1) No hi ha cap centre del 2005 dels ST CC ni MVO
En aquesta llista s'han distribuït els centres en els 10 SSTT tot i que els de CC i MVO no es van crear fins al 2009.
Des del Programa es van elaborar dos informes per conèixer el grau de continuïtat que ha tingut el projecte de biblioteca escolar en els centres seleccionats en les convocatòries 2005 i 2006 un cop finalitzats els tres anys d'impuls del Programa.
I Informe sobre la situació de les biblioteques escolars (centres 2005-2008)
II Informe sobre la situació de les biblioteques escolars (centres 2006-2009)